ปตท.รับสนใจโรงไฟฟ้าทวายยันใช้ก๊าซยาก
ปตท.ยอมรับสนใจลงทุนโรงไฟฟ้าทวายที่พม่า ขอดูรายละเอียดก่อน
12 ม.ค. 2555

ปตท.ยอมรับสนใจลงทุนโรงไฟฟ้าทวายที่พม่า ขอดูรายละเอียดก่อน
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการ บริษัท ปตท. (PTT) กล่าวยอมรับว่า บริษัทสนใจและศึกษาลงทุนโครงการโรงไฟฟ้าในโครงการท่าเรือน้ำลึกและนิคมอุตสาหกรรม ทวายในสาธารณรัฐแห่งสหภาพพม่า
ที่ผ่านมาได้มีโอกาสเข้าไปเยี่ยมชมโครงการทวาย แต่ยังตอบไม่ได้ ต้องรอดูนโยบายภาครัฐของพม่า เนื่องจากที่ผ่านมา รัฐบาลพม่าจะมีการทบทวนการใช้เชื้อเพลิงถ่านหินในโรงไฟฟ้า หากกลับมาใช้ก๊าซจะเป็นไปได้ยากลำบาก เพราะท่อก๊าซที่ ปตท.ดำเนินการอยู่ไม่ได้ผ่านโครงการทวาย
“เราสนใจและคงต้องดูรายละเอียดว่าจะเป็นอย่างไร ทั้งในแง่รัฐบาลเอง ที่ทวายมีไฮโดรคาร์บอนน้อย จึงทำให้เราต้องดูและศึกษาให้ละเอียด” นายไพรินทร์ กล่าว
สำหรับรายได้ในไตรมาส 4 ปี 2554 ที่ผ่านมานั้น นายไพรินทร์ กล่าวว่า อาจจะลดลงเล็กน้อยแต่ไม่มาก เนื่องจากได้รับผลกระทบน้ำท่วม ทำให้ความต้องการใช้ก๊าซลดลงไม่ถึง 10% และ ปตท.ไม่มีทรัพย์สินใดเสียหาย แต่หลังจากน้ำลดแล้ว ความต้องการกลับมาทันทีและฟื้นตัวได้เร็ว
ด้านหุ้น บริษัท อิตาเลียนไทย ดีเวล๊อปเมนต์ (ITD) ไม่ตกใจข่าวรัฐบาลพม่าสั่งให้ระงับโครงการโรงงานไฟฟ้าถ่านหิน โดยราคาอ่อนตัวลงเล็กน้อย 0.04 บาท ปิดที่ 3.60 บาท ด้วยมูลค่าการซื้อขาย 146 ล้านบาท